钦定古今图书集成/明伦汇编/官常典/第749卷 > 李贞佐 顾王家 张人龙 杨呈芳 孔贞
## 钦定古今图书集成/明伦汇编/官常典/第749卷 > 李贞佐 顾王家 张人龙 杨呈芳 孔贞

璞

按《明外史忠义传》：“贞佐，字无欲，安邑人。少受业同里
曹于汴之门，以学行著。天启七年，举于乡。崇祯中，除
郏县知县。土寇杨同锦受抚，复大掠。十四年二月，郊
迎李自成，言愿守郏，当一面。自成怒，杀之，并杀知县
邵可灼而去。贞佐至，同锦党犹聚焦家寨。贞佐练乡
兵，括贼财充饷，时出郊劳耕者酒食，月必课士。邑姊”
妹二人抗贼死，拜其冢，祀以少牢。民王锡引有孝行，
造庐礼之，士民大悦。明年二月，自成复来寇，贞佐集
众死守。汝州吏目顾王家，仁和人，抚贼有功，当迁，汝
人乞留之，助贞佐。城陷，贞佐走拜其母曰：“儿不忠不
孝，陷母至此。有劝微服遁者，不可。”贼执之去，大骂见
杀人，厉声曰：“驱百姓困守我也，妄杀何为？”贼割其舌，
支解而死。母乔亦死。友人王昱相随不去，贼义之。昱
收葬贞佐于南郊。每岁寒食，乡人倾邑祭奠，广其冢
至二亩馀。赠河南佥事。王家亦大声叱贼，贼乱刃斫
死，遂尽杀郏人。王家子国诱贼发金墟墓间，用巨石
击杀之。汝所辖四县，宝丰、鲁山并陷。知州张人龙、杨
呈芳亦以节著。人龙，遵化人。城陷，不屈死。妻年少，家
奴四人欲乱之。妻饮以酒，俾极欢，潜遣婢告丞尉，捕
杀奴，乃扶榇旋里。呈芳，山海卫人。知鲁山，有惠政。练
总詹思鸾与进士宗麟祥等谋不轨，呈芳捕斩之，及
城陷死。有孔贞璞者，曲阜人。知伊阳县。贼薄城，以守
御坚，解围去。他日有事汝阳，道遇贼，被执，亦不屈死。